娛圈單打:由幹探變成殺手 從悲情走到幸福
2024年04月19日 00:03
東網電視
更多新聞短片
憑《殺神》系列翻紅的荷里活「悲情男神」奇洛李維斯最近傳出喜訊,即將迎娶拍拖5年的藝術家女友Alexandra Grant!殺神封盤做老襯,年近六旬終於搵到人生幸福,認真飲得杯落呀!
呢段情得來不易,皆因奇洛李維斯曾經歷已故女友小產和車禍喪生的悲痛,自此活得「看破世情」咁款,不再隨便談戀愛,反而出心出力助人。有網民列舉男神歷年來的善舉,沒有做不到,只有想不到,難怪被形容為「人間菩薩」!
除咗因為胞妹患上白血病,令男神意識到呢個病的磨人,因而出錢捐助治療白血病的醫療中心外,其他美談包括私下跟流浪漢分享食物,為行李超重而無法付款的窮遊旅客支付行李費,為車子拋錨的路人推車和Call維修等,仲有仲有,電影成功絕不獨攬功勞,不惜工本為《殺神》、《Matrix》等幕後團隊送上名車名錶以示感謝。
最難得的是,有名有利的奇洛李維斯,結識現任女友前,從來冇周圍溝女,一旦認定對方,那管外界批評女友老氣、唔靚、唔襯,佢都係充耳不聞,堅定不移去愛!自從跟現任女友墮入愛河,男神罕有變得高調,不時拖埋女友出席活動放閃!乜嘢叫做靈魂伴侶,此之謂也!畢竟皮相只係一時,內涵先至係一世!
嗱,有指呢對靈魂伴侶,結婚決定不會鋪張,一切從簡,只會邀請最親密的家人朋友出席小型婚禮,真係好有奇洛李維斯的風格!講真,奇洛李維斯錢又有,名氣又有,依家連老婆都有,大家唔好再叫佢做悲情男神啦,改口叫佢幸福老襯啦!